Bestuurderslisensies: ‘Gebruik verlenging van grasietydperk wys’(Foto: RTMC) Die regering behoort die verdere grasietydperk vir die geldigheid van bestuurderslisensies te gebruik om die huidige model rakende die uitreiking en hernuwing van bestuurslisensies en lisensieskywe aan te pas óf selfs te vervang. Dit is ook ’n gulde geleentheid om vorige voorstelle oor die verlenging van die geldigheid van bestuurderslisensies van vyf na tien jaar te oorweeg. Só meen die Outomobiel Assosiasie (AA) nadat Fikile Mbalula, minister van vervoer, in die Staatskoerant afgekondig het dat alle leerlinglisensies, bestuurslisensies, tydelike bestuurslisensies en professionele bestuurspermitte wat tussen 26 Maart en 31 Desember 2020 verval, as geldig beskou word. Die verdere grasietydperk vir geldigheid eindig nou op 31 Augustus 2021. Die AA stel voor dat dié verlenging aangewend word om ’n meer vaartbelynde en doeltreffende stelsel aan gebruikers te bied. “Die huidige stelsel is ’n gemors en benodig ŉ volledige herbesinning en moontlik selfs vervanging. Die huidige agterstande word nie veroorsaak deur Covid-19 nie hoewel dit beslis die probleem vererger het,” sê die AA in ŉ verklaring. “Ons doen ŉ beroep op die regering om hierdie tyd verstandig te gebruik om die stelsel, wat vir alle doeleindes gebrekkig is, reg te stel.” Die regering moet ook begin oorweeg om agentskappe van buite in te kry met die oog daarop om vennootskappe te skep tussen die openbare en private sektor en sodoende doeltreffendheid te verbeter. Die AA doen ’n beroep op motoriste om ondanks die verlenging so gou as moontlik hul vervalde bestuurderslisensies te hernu.